หนังรางวัลออสการ์เรื่อง The King’s Speech ทำให้มีความสนใจกันมากขึ้นในการหาวิธีช่วยเหลือบำบัดผู้มีอาการติดอ่าง
หนังรางวัลออสการ์ The King’s Speech ทำให้มีความสนใจกันมากขึ้นในการหาวิธีช่วยเหลือผู้มีอาการติดอ่าง โดยเฉพาะสำหรับเด็กที่มีปัญหาการพูด
หนังฮอลลีวู้ดที่ได้รับรางวัลออสการ์ 4 รางวัลเรื่อง “The King’s Speech” เรื่องราวชีวิตจริงของกษัตริย์อังกฤษพระองค์หนึ่งผู้ทรงเอาชนะอาการพูดตะกุกตะกักร้ายแรงได้ ทำให้อาการดังกล่าวเป็นเรื่องที่ได้รับความสนใจมากขึ้น และกำลังมีการวิจัยใหม่ถึงสาเหตุของอาการดังกล่าว เพื่อหาช่องทางบำบัดรักษาที่มีประสิทธิภาพยิ่งขึ้น โดยเฉพาะสำหรับเด็กที่มีปัญหาด้านการพูด คนพูดติดอ่างจำนวนมากซึ่งเฉลียวฉลาดและการศึกษาดียอมรับว่า รู้สึกอายกระสับกระส่ายทุกครั้งที่ต้องแนะนำตัวต่อคนอื่น ๆ บางคนพยายามแก้ปัญหาโดยให้ผู้ฟังทราบล่วงหน้าว่า เขามีปัญหาการพูด เด็กติดอ่างหลายคนรู้สึกไม่ดีและอับอายเมื่อถูกหัวเราะเวลาที่ต้องพูดหรืออ่านหน้าชั้นเรียน และบอกว่าเรื่องนี้มีผลกระทบสำคัญต่อชีวิตของคนที่มีอาการเช่นนี้ นักวิทยาศาสตร์ที่ประชุมกันที่กรุงวอชิงตันเมื่อไม่นานมานี้กล่าวว่า คนพูดตะกุกตะกักติดอ่างอาจเกี่ยวโยงกับการที่เซลสมองส่วนที่เกี่ยวข้องกับการพูดทำงานผิดปกติ และราว 60 % ของคนพูดติดอ่างมีประวัติการมีอาการนี้ในครอบครัวเครือญาติ สาเหตุอาจมาจาก พัฒนาการด้านการพูดช้าในช่วงแรกของวัยเด็ก และมีผลต่อเด็กผู้ชายมากกว่าเด็กผู้หญิง 4 เท่า หลายคนที่รับการบำบัดที่คลีนิคที่มหาวิทยาลัยแมรี่แลนด์กล่าวว่า พวกเขามีความเชื่อมั่นในตัวเองมากขึ้นเมื่อได้แลกเปลี่ยนประสบการณ์กับผู้ที่มีอาการอย่างเดียวกัน และรู้สึกกลัวน้อยลงเมื่อต้องพูดกับคนอื่น ๆ และขอให้ผู้ฟังมีความเข้าใจและอดทนฟังพวกเขาโดยไม่พยายามช่วยเสริมคำพูดขณะที่พวกเขาติดขัด เพราะพวกเขาอยากพูดให้จบประโยคเองเหมือนกับคนปกติทั่วไป